Marikana-families eis vergoeding van ministerOnrus in Marikana, Augustus 2012 Die families word deur die Instituut vir Sosio-ekonomiese Regte (Seri)‚ die Regshulpbronsentrum (LRC) en Wits se regskliniek verteenwoordig. Die drie instansies het Dinsdag ŉ verklaring uitgereik waarin hulle sê die mynwerkers wat deur die polisie doodgeskiet is, was hoofsaaklik die enigste broodwinners in hul families. “Hulle moes groot, uitgebreide families met hul karige inkomste onderhou. Altesaam 326 afhanklikes het op die oorledenes se inkomste staatgemaak. Hulle families wat in Noordwes, Gauteng en die Oos-Kaap woon, asook in Lesotho en Swaziland, leef in onuithoudbare armoedige omstandighede. Ten spyte van welwillendheidsondersteuning van liefdadigheidsorganisasies en kerke, bly hulle steeds armlastig sedert [die mynwerkers] se dood.” Die families eis vergoeding vir die finansiële verlies wat hul gely het nadat hul familielede doodgeskiet is, asook die emosionele skok wat die dood van hul mans, pa’s, broers en versorgers veroorsaak het. Hulle eis ook vir mediese uitgawes vir sielkundige en psigiatriese behandeling en die verlies van hul familielewens en ouerlike sorg. “Die families eis ook dat die minister van polisie amptelik verskoning vra vir die verlies van hul geliefdes. ŉ Verskoning sal die nodige afsluiting aan die families gee wat voel dat die Suid-Afrikaanse regering hulle versaak het.” Kathleen Hardy, Seri-prokureur vir die families, het gesê ŉ siviele eis behoort eintlik nie nodig te wees nie, aangesien die media en beeldmateriaal dit duidelik gemaak het dat die polisie verantwoordelik is vir die sterftes daardie dag. “Ons hoop dat die minister die behoefte vir dringende vergoeding aan die families ná hierdie mans se dood sal insien.”